Papersnake/gushiwen huggingface dataset:
阮步兵庙
李廌（宋代）

千龄一丘垅，谁复记主名。
苾芬百世祠，贤哉阮步兵。
庙旁故墟里，竹林蔽郊垧。
裔孙仍南北，胡能师九原。
偈颂十一首
释了演（宋代）

前来半斤，后来八两。
斤两分明，一对漆桶。
次韵和真长四季牧童
黄庶（宋代）

角穿黄穗手横笳，不省人间有鬓华。
落日西风归去路，枯桑黄叶两三家。
下水船
贺铸（宋代）

芳草青门路。还拂京尘东去。回想当年离绪。送君南浦。愁几许。尊酒流连薄暮。帘卷津楼风雨。

凭阑语。草草蘅皋赋。分首惊鸿不驻。灯火虹桥，难寻弄波微步。漫凝伫。莫怨无情流水，明月扁舟何处。
德安道中望庐山
宋兆礿（明代）

庐山去我不盈尺，我去庐山只一屐。相逢掉臂而过之，以意往还为朝夕。

峰尖折合不记痕，历落空苍如展襞。此中名理大深奇，名贤文士而仙释。

我于其中何居焉，车马匆匆相为客。山灵爱客如怜才，分明变现开幽寞。

随我路中路不崎，入我舟中舟不窄。为问明日浔阳江上路，庐山将莫从人渡。
渔江别号为古良简尚义题
张天赋（明代）

乌纱无扰坐山丘，又向江湖散发游。鸥鸟踏波随钓艇，芦花飞雪点羊裘。

壹帆带月过平濑，六物收春自碧流。欸乃几回歌罢处，酒酣高枕醉船头。
怀寄彭城朋好十首之二张大
贺铸（宋代）

努力张谋父，躬耕老白云。
无年俭足用，此外奈何君。
忆帝京（赠弹琵琶妓）
黄庭坚（宋代）

薄妆小靥闲情素。抱著琵琶凝伫。慢捻复轻拢，切切如私语。转拨割朱弦，一段惊沙去。

万里嫁、乌孙公主。对易水、明妃不渡。泪粉行行，红颜片片，指下花落狂风雨。借问本师谁，敛拨当心住。
观牡丹
翁万达（明代）

夏入边城草色凄，繁花开向路东西。交枝露退红犹滴，密叶风柔翠欲迷。

衣上娇香飞粉堞，酒中高咏转黄鹂。公馀对此成清赏，况复连旬息鼓鼙。
题四画 其三 四皓
赵孟頫（元代）

白发商岩四老翁，紫芝歌罢听松风。半生不与人间事，亦堕留侯计术中。
念奴娇 和仲渊似园小坐用玉田韵
王鹏运（清代）

馀寒犹滞，甚槐街喧遍、报晴钟鼓。芳节三分都过二，阑槛几家春聚。

渔父桃花，王孙芳草，休问年时路。西山今日，高楼心事无数。

那得却扫如君，不知许事，自适閒中趣。老境闭门思种菜，未要木奴千树。

长剑慵看，酒杯掷下，飞梦沧州去。化为两鸟，忘机共狎鸥鹭。
仲冬望乍晴风横甚而窗月破梦有成
王世贞（明代）

霁月疏窗分外明，狂风无奈海潮声。谁能忍冷孤峰宿，坐看沈波洗太清。
偈颂二十一首
释普宁（宋代）

破砂盆，漏灯盏。
死偷心，灭正眼。
近之则愈远，亲之则愈疏。
瞻之在前，忽然在后。
全明全暗，双放双收。
番复看来，当甚热大。
是则也是，只如进前叉手。
感松 其一
李光（宋代）

瑟瑟声微冉冉香，炎天瘴海变清凉。从今莫遣儿童斫，留取浓阴庇一方。
菩萨蛮 舟中夜宿
李齐贤（元代）

西风吹雨鸣江树。一边残照青山暮。系缆近渔家。船头人语哗。白鱼兼白酒。径到无何有。自喜卧沧洲。那知是宦游。
秋闺梦戍诗 其二
马氏女（虎关）（明代）

屈尽纤纤销尽眉，广宁消息竟迟迟。十年笑语灯前事，千里关山枕上期。

萱草既零堂北雨，梅花将发岭南枝。青春尽伴寒更老，再莫相逢日落时。
次韵才叔初春绝句 其一
许及之（宋代）

柳眼虽舒未展眉，逗寒阴雨故逶迟。潘郎袖却春风手，正想经营得句时。
中伏日省中当直
杨亿（宋代）

火云烘赫临中伏，青锁深严直右曹。
吏散阶庭时纵步，诗成几案独挥毫。
相乌影转风微起，仙掌阴斜日渐高。
何处赐冰和郢酒，谁人割炙动鸾刀。
紫泥封诏防稽缓，寒水浮瓜散郁陶。
丞相忧边稀出沐，延英三刻岂知劳。
十一月二十日次太平驿见梅花和谢佥宪邦正壁间韵
陆深（明代）

山云黯黯复冥冥，酿雪为霖总未成。忽见梅花如着意，即看诗未可怜生。

月来粉蝶浑无影，风度黄昏似有声。况与岁寒期更早，玉人消息最分明。
老野狐
李光（宋代）

变化形容似老儒，南来权作白髭须。祗应坐上无鹰犬，走作人间老野狐。
题吴参议达观斋
袁燮（宋代）

朱公胸次清绝尘，吴公当日心相亲。
风流蕴藉接前辈，寥寥斯世能几人。
达观名斋深有意，欲把前修相警厉。
只今吴公德弥劭，始信磨砻成伟器。
古人心广体亦胖，纷纷世俗争豪端。
已私未克欲求道，窥见一二皆童观。
达人大观观底事，天地为物原不贰。
痒疴疾痛皆吾身，彼我胡为分贱贵。
达观主人心地明，分符赞幕无亏成。
每言此身非我有，年来直欲非死生。
白发红颜难老态，福禄方隆殊未艾。
愿君善保千金躯，归觐紫宸锵剑佩。
春日园居雨中作
许宗鲁（明代）

南山云雾暗长安，坐惜芳菲欲向阑。
海燕归迟春色暮，谷莺愁剧雨声寒。
柔添柳线垂金水，湿重花梢压绣栏。
安得东风开暖霁，曲江走马恣游观。
壁间古画精绝未闻有赏音者赋此
林用中（宋代）

老树参横傍古阴，浓烟淡月试追寻。
自来无会丹青意，可惜良工苦片心。
前陈散骑侍郎刘府君墓铭并序
佚名（隋代）

羡乎元族，厥裔彭徐。膺灵启业，秉玺神书。传符永代，独擅邦除。

先根氓主，末叶斯□。可伤黔□，□愧皇墟。古今乃异，盈长空无。

瑞□上纪，凡挟嚣愚。昔食九土，昔食九士。令□□□，所莅唯守。

所宰唯令，五等相仍，无期九命。钦咨散骑，水洁璆辉。

州里崇仁，朝敦君子。德俦菹溺，行侪□李。文秀长卿，武该樊杞。

献秩孔臧，林茅悊士。天禄阡沦，归□窀里。岁月久长，靡言回纪。
撰西樵考功志心毕寄阮亭户部
叶方霭（清代）

恍忽相随把袂时，幽明难间两心期。敢云下笔不加点，差喜临心无愧辞。

比似束刍应恨薄，即同挂剑已嫌迟。友生投契犹如此，况尔连根荆树枝。
齐天乐（簿厅壁灯）
赵必{王象}（宋代）

红纷绿闹东风透，暖得枳花香也。雪柳捻金，玉梅铺粉，妆点春光无价。鳌蓬如画。簇万顷芙蕖，桂华相射。艳冶逢迎，香尘满路飘兰麝。

人生行乐聊尔，况良辰美景，好天晴夜。茧帖争先，芋郎卜巧，细说成都旧话。传觞立马。看翠阵珠围，歌朋舞社。酒尽更阑，月在蒲萄架。时簿厅新作蒲萄架。
次韵徐庭珍春日杂言十首
陈棣（宋代）

扰扰胶胶且罢休，会栽奴橘满汀洲。
但教方寸无余事，不必林泉学枕流。
又自赞
杨万里（宋代）

江风索我吟，山月唤我饮。
醉倒落花前，天地为衾枕。
主簿甥孙小舟载白菊一本见遗赋二小诗为谢 其二
孙觌（宋代）

水槛吹香风渐渐，月丛泛彩露团团。高情不入梨花梦，蝶乱蜂狂可得干。
寄王江州
梅尧臣（宋代）

休嗟谪官去，山根胜穷边。
当职言无隐，他时事好还。
何尝闻堠火，唯是对烟烟。
渐到盆城否，犹期信可传。
分得九疑山送屠田叔守辰州
徐熥（明代）

楚都山水称奇险，突出高峰青九点。天外巫黔路渺漫，峰阴溪九流深浅。

峰峰相间色参差，无数青螺镜里窥。变幻烟霞看莫辨，满天云雨望堪疑。

重华当日巡南服，驻跸苍梧穷地轴。一夕龙髯上鼎湖，数声鸾吹传空谷。

鸾吹龙髯去不还，湘江帝子惨朱颜。愁眉久锁锋前黛，血泪长留竹上斑。

山色含颦望巡狩，时时似听箫韶奏。飞瀑寒流到处奇，丹崖朱洞天然秀。

潇湘烟月洞庭云，远岫联绵一带分。鹧鸪夜叫黄陵庙，狐兔秋悲虞帝坟。

古迹荒凉不堪语，果有啼烟兼啸雨。使君剖竹向荆门，正近潇湘洞庭浦。

有时行部拥双旌，定吊娥皇与女英。风前好荐琼芳把，月下如闻环佩声。

九疑峰影何重叠，峰下褰帷劳应接。怀古宁辞驻一麾，搜奇不惜停双屐。

摇摇桂棹楚江濆，袅袅秋风木叶闻。遗我不须搴杜若，骚成只待寄湘君。
过董樵墓
岳赓廷（清代）

峭骨此中闭，隤封谁得知。樵余犹有树，埋后更无碑。

家近却难问，魂孤应苦饥。野薇还可采，荐罢不胜悲。
咏落叶敬步御制原韵 其六
戴亨（清代）

天高地迥感深秋，无定萍踪相对愁。梦逐樵蓑穿石磴，魂迷渔笠上兰舟。

穷途有哭如狂阮，随处堪埋类醉刘。敢以巴言赓睿藻，自伤身世等浮沤。
大司成颜几圣率同舍招游裴园，泛舟绕孤山赏
杨万里（宋代）

西湖旧属野人家，今属天家不属他。
水月亭前且杨柳，集芳园下尽荷花。
正月旦小斋观梅
张埴（宋代）

粗桃俗李要风光，番雨危君白玉堂。
回首南枝春梦断，芒心犹忆古含章。
句
锡九龄（宋代）

不会季鹰当日意，归来只说为鲈莼。
王顾左右而言他
孟子（先秦）

孟子谓齐宣王曰：“王之臣，有托其妻子于其友而之楚游者。比其反也，则冻馁其妻子，则如之何？”

王曰：“弃之。”

曰：“士师不能治士，则如之何？”

王曰：“已之。”

曰：“四境之内不治，则如之何？”

王顾左右而言他。
句 其一
赵子栎（宋代）

夜棋三百子，晓发一千梳。
同赵发运游甘露寺
韩驹（宋代）

皇华使者下沧洲，十载题舆记旧游。欲信随车翻雨脚，请看转漕跋船头。

飞腾已入西清殿，徙倚犹寻北固楼。肯与故人跻石径，松风声里度鸣驺。
十二月二十一日赠沃令
张嵲（宋代）

讼庭无事长苔衣，卧听松风白昼迟。
纸帐乱纹龟壳皱，道衫深绿鹤翎垂。
麈犀挥处论前史，香篆销时理秘辞。
官事既闲春亦早，玉梅初绽两三枝。
赵虚斋挽诗 其二
林希逸（宋代）

奥学深功在易通，御题褒句圣恩隆。成书自讲前无例，异论难齐久始公。

辞有所之端可据，文无不变论尤工。皋比定集诸仙听，独惜丁宽道不通。
春宵有感八首
白玉蟾（宋代）

安得安期枣，如瓜恐不然。
楚江萍似斗，泰华藕如船。
客中初夏
司马光（宋代）

四月清和雨乍晴，南山当户转分明。
更无柳絮因风起，惟有葵花向日倾。
次韵洁堂五日
马廷鸾（宋代）

故国天中节，吾侪日暮年。
愁心菖歜苦，悲绪彩丝牵。
叠雪虚唐赐，薰风绝舜弦。
穷山饤越果，醉摘尚凄然。
挽吕东莱先生
黄人杰（宋代）

盛德光华阀，高风动九垓。
群英倾斗仰，一旦骇山颓。
吾道无纲纽，熙朝乏鼎梅。
明招涵夜月，忍听晓猿哀。
作梦
陆游（宋代）

作梦今逾七十年，平生怀抱尚依然。
结茅杜曲桑麻地，觅句灞桥风雪天。
骠骑向来求作佛，淮南末路望登仙。
世间妄想何穷尽，输与山翁一醉眠。
题灵峰三绝 其一
王十朋（宋代）

家在梅溪水竹间，穿云蜡屐可曾闲。雁山新入春游眼，却笑平生未见山。
闺门诗三首
郑刚中（宋代）

无心事铅黛，采采菊金黄。
徘徊欲寄远，云梦连潇湘。
岂不怀君子，念念不敢忘。
西邻击神鼓，东邻闹笙簧。
三嗅篱边英，泪落秋风香。
弄月曲
凝香儿（元代）

蒙衫兮蕊裳，瑶环兮琼珰。泛予舟兮芳渚，击余楫兮徜徉。

明皎皎兮水如镜，弄蟾光兮捉娥影。露团团兮气清，风飕飕兮力劲。

月一轮兮高且圆，华綵发兮鲜复妍。愿万古兮每如此，予同乐兮终年。
怀人·龚定庵
刘伯埙（清代）

海内文章伯，周南太史公。百年真健笔，垂老惜飘蓬。

兀傲原宜隐，苍凉只送穷。太玄有知己，端可慰扬雄。
牡丹
晁说之（宋代）

牡丹千叶千枝并，不心荒凉在塞垣。
宜圣展前知几计，感时肠断侍臣孙。
太阳十六题 其十一 言无过失
耶律楚材（元代）

元知舌上无横骨，须信喉中有转关。唤鳖为龟人不肯，直教迦叶也眉攒。
在家男女恶门诗
王融（南北朝）

在磨则磷，玉生虽坚。唯居必徙，岂曰能贤。冰开春日，兰败秋年。

天教斯类，及习情迁。命符三牖，生偕十缠。兹焉遂住，忧畏方延。
归道浈江舟中击鼓为节限挝笯二韵
韩上桂（明代）

西山日落水明霞，白鹭团飞起暮沙。十载风霜连客袂，隔溪烟树几人家。

鱼龙大泽元殊窟，鸡凤高梧本异笯。单绞岑牟吾混世，鼓行须讶祢衡挝。
发乌山入漂水县中山驿
杨万里（宋代）

雨脚依山见，风头触树回。
泥深行不去，轿兀睡还来。
栩栩情微适，喧喧眼竟开。
梦残那可续，续得转悠哉。
颐元许惠五加皮本期雨后乃移以诗促之
顾清（明代）

好雨连三日，灵苗应五车。分栽有邻约，服食自仙家。

酒想金罂煮，篱看翠幕遮。长镵临去嘱，为我惜萌芽。
酬秘书王丞见寄（一作酬王秘书闲居见寄）
张籍（唐代）

相看头白来城阙，却忆漳溪旧往还。今体诗中偏出格，

常参官里每同班。街西借宅多临水，马上逢人亦说山。

芸阁水曹虽最冷，与君长喜得身闲。
中秋见海
陆文圭（元代）

雁叫霜寒木叶飞，西风亭一立瑶姬。
从来冷淡能禁雪，不意孤高也竞时。
松友旧盟寒岁晚，桂华佳约赴秋期。
倚窗索笑空妹媚，汝解能宽宋玉悲。
八月十一日晨兴
张耒（宋代）

老人秋少睡，禅诵每晨兴。
邻碓舂残月，床蛩语暗灯。
高林鸟声起，幽草露华凝。
筇杖兼禅榻，生涯一野僧。
途次走笔送张明府之都城
释绍嵩（宋代）

原下相逢便别离，故人特地为嗟咨。
高滩落日光零乱，春水涵波绿渺瀰。
四壁一身长客梦，三年两作送君诗。
紫垣名士推扬切，会向天庭振羽仪。
寄弟子彦
刘崧（元代）

好在雩阳县，能忘五月归。峡中有船便，莫遣报书稀。
蒲仙草堂
俞晖（明代）

君居城市好林泉，绕屋栽蒲似水边。九节灵根堪作杖，五时香气欲熏天。

客至不妨沽酒坐，閒看还得把书眠。闻君八十转强健，始信昌阳善引年。
新寒
陆游（宋代）

病怯新寒欲不禁，南窗拥褐夜愔愔。
江湖跌宕送余日，书剑萧条孤壮心。
杜曲新愁随断雁，辽阳遗恨人疏砧。
此怀拟向何人说，赖有昏灯伴苦吟。
过叶道卿侍读小园
蒋堂（宋代）

秀野亭连小隐堂，红蕖绿条媚沧浪。
卞山居士无归意，却借吴侬作醉乡。
折红梅 其一
佚名（宋代）

陇上消残雪，曲水流断，淑气潜通。群花冷未吐，夜来梅萼，数枝繁红。

光夺化工。发艳色、不染东风。信凭晓风，难压精神，占青春未上，别是标容。

天香渐杳，似蓬阙玉妃，酒困娇慵。只愁恐、上阳爱惜，各种移向瑶宫。

西归驿使，折赠处、庾岭溪东。又须寄与，多感多情，道此花开早，未识游蜂。
清平乐（三白图）
周密（宋代）

静香真色。花与人争白。属玉双飞烟月夕。点波一奁秋碧。

翠罗飞薄天寒。笛声何处关山。手捻一枝春色，东风怨入江南。
送蒋侍御入秦
刘长卿（唐代）

朝见及芳菲，恩荣出紫微。晚光临仗奏，春色共西归。

楚客移家老，秦人访旧稀。因君乡里去，为扫故园扉。
万年枝•吴门春思 
沈谦（清代）

昔日高台，恨听歌未了，已见荆棘。野堑低云，人道锦帆遗迹。

实袜花钗土蚀，记笑倚、东窗无力。而今安在，乱峰荒寺，古碑谁识。

天涯寒食。正当那、落红万点，旅思凄恻。门对垂杨，住久黄鹂认得。

愁泪不须沾臆，恐添注、太湖深黑。醉时独啸，苍波东逝，斜阳西匿。
梦笔驿
姚宏（宋代）

一宵短梦惊流俗，千里高名挂里闾。
遂使晚生矜此意，痴眠不读半行书。
寄凤翔舍弟 其一
刘敞（宋代）

早悟出处际，同归羁旅间。从军差复乐，捧檄莫思还。

百仞磻溪水，千岩大白山。异时曾想见，乘兴辄跻攀。
石盆
薛季宣（宋代）

髯翁久埋没，岁月来成奔。当年脍鱼处，齑臼徒形存。

想方高会时，猛士侔云屯。连鳌觊一钓，欲以大口吞。

尺鲫剉红雪，烹葵植兰荪。王馀弃玉食，银刀乱洄沄。

堕台不禁醉，网漏如鲸鲲。座中尽群彦，人亡失丛墦。

吾游怀此都，重到郭外村。聊兴广武叹，徘徊受辛盆。

颓然凤凰台，路走临津门。催归趁人马，谁念古帝魂。

愁无有力者，窊樽负云根。斯焉共杯饮，垂纶具盘飧。
西江月·万木经霜冻折
佚名（宋代）

万木经霜冻折，孤根独报春来。前村雪里一枝开。将缓月华光彩。一点唇红不褪，妆如傅粉皑皑。和羹端的禀天才。终入庖人鼎鼐。
江行第八十五
文天祥（宋代）

畏途随长江，万里沧茫水。
游子去日长，壮心不肯已。
登姑苏城
雪庐新公（明代）

城上旌旗烟雾重，树头初日出云红。
一溪鸥散桃花雨，两岸莺啼杨柳风。
边塞鼓鞞终日振，乡关道路几时通。
江南春色浑依旧，桑柘青青门巷空。
早春送徐枚理还越
谢晋（明代）

渺渺湖光远，离情奈若何。花香随去舫，柳色蘸青波。

晓雨晴吴甸，春寒峭越罗。云归千嶂尽，雪在半篷多。

酒向愁边贳，诗从醉里哦。行装书错杂，归路岭嵯峨。

南度烟中望，西陵月下过。还家应访旧，清兴莫蹉跎。
夜过峰山四闸
石韫玉（清代）

路出峰山麓，苍茫夜色昏。微云常碍月，疏树不成村。

马迹穿林杪，河声迸闸门。文襄遗爱远，舆诵至今存。
无题
杨亿（宋代）

巫阳归梦隔千峰，辟恶香销翠被空。
桂魄渐亏愁晓月，蕉心不展怨春风。
遥山黯黯眉长敛，一水盈盈语未通。
谩托鹍弦传恨意，云鬟日夕似飞蓬。
声声慢·秋声
蒋捷（宋代）

黄花深巷，红叶低窗，凄凉一片秋声。豆雨声来，中间夹带风声。疏疏二十五点，丽谯门、不锁更声。故人远，问谁摇玉佩，檐底铃声？
彩角声吹月堕，渐连营马动，四起笳声。闪烁邻灯，灯前尚有砧声。知他诉愁到晓，碎哝哝、多少蛩声！诉未了，把一半、分与雁声。
子夜四时歌五首 其四 冬
胡汝嘉（明代）

起来不梳头，冒冷弄冰雪。侬手原不寒，郎心为谁热。
奉和武功学士舍人纪赠文懿大师净公
徐铉（宋代）

霜髯病叟掩闲扃，禅客相寻有故情。
每忆江南初识面，至今犹得爱才名。
江阴道中
林铭球（明代）

悬崖曲曲水潺潺，九里江城十八湾。两岸幽篁深蔽日，忽然断处见青山。
满江红·大风泊黄巢矶下
今释（明代）

激浪输风，偏绝分、乘风破浪。滩声战、冰霜竞冷，雷霆失壮。鹿角狼头休地险，龙蟠虎踞无天相。问何人唤汝作黄巢？真还谤。
雨欲退，云不放。海欲进，江不让。早堆垝一笑，万机俱丧。老去已忘行止计，病来莫算安危帐。是铁衣着尽着僧衣，堪相傍。
秋夜观月
陆游（宋代）

谁琢天边白玉盘，亭亭破雾上高寒。
山房无客儿贪睡，常恨清光独自看。
奉和江沖陶居二十韵
汪炎昶（宋代）

雪瀑下平地，便作人间去。
石潭如有情，少遗潺湲住。
述旧叙怀送陈云钦北游五十韵
谭廷献（清代）

草色王孙路，柳条天下春。鸿宾高念侣，鹰絷曲随人。

问俗衣冠拙，杜门谈笑真。相驱饥有力，靡骋乱无因。

伐鼓中原贼，炊珠吾土贫。稻粱啼寡妇，烽燧亘征尘。

月旦评黄宪，沧洲挈惠询。断金数轻薄，抱玉与沈沦。

海出珊瑚气，霜知栝柏乡。素交原有属，别恨为重陈。

忆昔书堂聚，逢君早岁亲。盟心俱落落，逐队各振振。

文史三冬益，恩情千载新。音余山水意，迹自駏蛩伦。

风日开轩好，家庭置酒频。莱衣朝烂缦，缟带坐逡巡。

榴叶青于染，荆华艳似紃。铜镮留紫燕，碧井狎文鳞。

物态婵娟足，交期脱略信。嫌都忘弟妹，欢不间宵晨。

世事翻云雨，浮生感溷茵。药笼遗小草，车毂是劳薪。

绝塞飞狐险，高台骏马珍。关河惨幽蓟，战伐阅燕秦。

白日辞乡树，黄流暗去津。江南载书剑，天北指星辰。

恻恻倚闾望，飘飘去国身。之官依夏馥，惊座到陈遵。

浩荡游无色，萧条笔尚神。故人多落魄，远道独含辛。

作客山陬晚，违时跬步迍。田问叹鸿鹄，地上走骐驎。

谋食惩书卷，登场易笑颦。儿曹且纨绮，昼气亦金银。

乡县浮云隔，荒斋暝雾屯。壁昏蜗寄窄，檠浅鼠窥嗔。

归梦迷难觉，离居意未申。出门春黯澹，伏枕母嚬呻。

深涧松根郁，孤芳兰佩纫。洪炉金莫跃，洴澼手还龟。

羁旅空骧首，天涯送去䑳。江云飞缥缈，岳树望嶙峋。

壮志看青镜，君行近紫宸。圣贤闻赠处，韦布待经纶。
王逸人隐居
崔涂（唐代）

一径入千岑，幽人许重寻。不逢秦世乱，未觉武陵深。

石转生寒色，云归带夕阴。却愁危坐久，看尽暝栖禽。
送臧梦符秀才归
彭汝砺（宋代）

匹马騑騑冒晓征，故人惜别涕双零。青云器业方千里，穷巷生涯独一经。

节目已疏非杞棘，源流不竭即沧溟。馀闲且尽诗书学，莫遣尘埃误性灵。
古田夜泊
秦休（清代）

溪头黄蘖树，飒飒海风吹。日落归心定，秋深病叶知。

虫声无断续，客梦有惊疑。两桨榕城路，看山未展眉。
简吕少冯
吴则礼（宋代）

此生不说老婆禅，兀兀坐睡忘永叹。要听车声出铜鼎，故教鼻永吼蒲团。

淮山宿昔面目好，葵藿从来骨相寒。白发轩然同一笑，未嫌跛跛著南冠。
陶骥子骏佚老堂二首 其一
苏轼（宋代）

文举与元礼，尚得称世旧。渊明吾所师，夫子乃其后。

挂冠不待吾，亦岂为五斗。我歌《归来引》，千载信尚友。

相逢黄卷中，何似一杯酒。君醉我且归，明朝许来否。
山家
朱霈（清代）

一峰行过一峰深，到得山中日渐沈。百道瀑泉穿木杪，数声啼渐背松阴。

鸡豚家庆升平日，艺植人存太古心。愧我风尘犹未息，欲携书剑入云岑。
奉和御製读北齐书
夏竦（宋代）

咸阳诚赳赳，倚任极维师。
贵势隆门绪，忠诚翼帝基。
享年常戒满，避宠或兴咨。
不学良无愧，嘉名已自垂。
律诗
王大烈（宋代）

才入新秋节，君家又得珠。
石麟天上种，丹凤穴中雏。
喜羡徐卿有，休夸伯道无。
他年双折桂，携手上云衢。
和九日溪楼远望
赵希逢（宋代）

明时月与日俱阳，君子如何谪远方。
青眼相看惟旧菊，白衣不远谩空觞。
横秋过雁书晴碧，薄暮屯云带夕黄。
独倚危栏闲着句，惭无五字比韦郎。
鼠须笔
苏轼（宋代）

太仓失陈红，狡穴得余腐。
既兴丞相叹，又发廷尉怒。
磔肉饲饥猫，分髯杂霜兔。
插架刀槊健，落纸龙蛇骛。
物理未易诘，时来即所遇。
穿墉何卑微，托此得佳誉。
馈岁
苏辙（宋代）

周公制乡礼，无有相通佐。
鼎肉送子思，烝豚出阳货。
交亲随高低，岂问小与大。
自従此礼衰，伏腊有饥卧。
乡人慕古俗，酬酢等四坐。
东邻遗西舍，迭出如蚁磨。
宁我不饮食，无尔相咎过。
相従庆新春，颜色买愉和。
蓼莪山奉次泽西兄韵
杭淮（明代）

五湖春色际天来，沙鸟风帆递往回。笑日野花幽近竹，入云风磴冷侵苔。

栖迟白首惟疏放，报答青春信酒杯。好事山僧能不倦，晚犹携客上高台。
农家秋晚戏咏
陆游（宋代）

鞭地如镜筑我场，破砻玉粒输官仓。
九月野空天欲霜，甑中初喜新粳香。
舍边萧萧落叶多，野蚕出茧飞黄蛾。
寒蔬种罢醉且歌，只鸡短纸赛园婆。
送苏伯昌大卿
楼钥（宋代）

禁路岧嶤欲问津，抗章便自乞閒身。
闵劳剧部皇情厚，寓直中奎宠数新。
飞輓正资经济手，典刑终念老成人。
赤松未许长为伴，归取青毡继颍滨。
师林十二咏 其八 卧云室
王行（元代）

入窗才一缕，满室便氲然。任使频舒卷，山僧自稳眠。
陈子道脩来南京求铭父墓赋此送之
林文俊（明代）

孤舟夜雨一灯青，卧听城乌泪暗零。千里子心怜寸草，百年人世叹浮萍。

情深未挂当年剑，才劣犹惭太史铭。身在异乡亲浅土，莫辞归路载残星。
禅人写师真请赞
释慧远（宋代）

飘飘萧萧松百赤，突突兀兀云半肩。
放□□□□□调，刚被时人唤作禅。
次韵程给事寄法云禅师重喜
赵抃（宋代）

法云尝负没弦琴，有曲古名清夜吟。心指寂寥谁肯顾，遇公倾耳作知音。
送唐介南迁五首
谢景初（宋代）

长蛇齿牙毒，谁使赤手捕。
六月河破堤，捧块捍奔注。
匹夫徒昭昭，天下皆慕顾。
后世有至公，此计不为误。
幸梨园亭观打球应制
沈佺期（唐代）

今春芳苑游，接武上琼楼。宛转萦香骑，飘飖拂画球。

俯身迎未落，回辔逐傍流。只为看花鸟，时时误失筹。
渡海后自北流县过鬼门关
曾丰（宋代）

抽身龙伯国，著脚鬼门关。
每每经从处，皇皇嶮阻閒。
不支生所忽，有立出于艰。
顺境成人少，天初不是悭。
乞荆浩画
大愚（唐代）

六幅故牢健，知君恣笔踪。不求千涧水，止要两株松。

树下留盘石，天边纵远峰。近岩幽湿处，惟藉墨烟浓。
杂感十首以野旷沙岸净天高秋月明为韵
陆游（宋代）

我昔下三峡，百丈堆两车。
初发公安城，已过长风沙。
早知世路恶，恨不常浮家。
至今清夜梦，双橹闻讴哑。
乞巧
罗洪先（明代）

人间多道路，天上亦风波。卧看双星转，闻当七夕过。

神犹甘处野，智不及踰河。祠祷怜儿女，纷纷奈巧何。
颂古
释可封（宋代）

扫地泼水相公来，最好三门八字开。
只恐玉堂便归去，未容莲社久追陪。
句
孙仅（宋代）

僧寺聚观刊石处，人家传写挂牌时。
偈
释景晕（宋代）

云门一曲腊月二十五，瑞雪飘空积满江山坞。
峻岭寒梅花正吐。手把须弥槌，
笑打虚空鼓。惊起憍梵钵提，
冷汗透身如雨。
偈颂一百一十七首
释绍昙（宋代）

人从福州来，接得江西信。
报道雪峰木扑，辊入育王鳗井。
怒浪翻空，鱼龙乞命。
秋风吹落惺惺石上，惊触主人翁酣睡醒。
掀眉一笑千峰静。
寄题于鳞白雪楼 其一
王世贞（明代）

平楚苍然万木齐，嵯峨飞阁岱云低。峰头玉蕊春长在，槛外金茎夜不迷。

赋就梁园无左席，书来郢曲有新题。何人强责元龙礼，不遣清樽我辈携。
浣溪沙
石孝友（宋代）

几曲屏山数幅波。雁声斜带夕阳过。卸帆聊醉菊花坡。

旅枕梦阳归路远，秋江风紧夜寒多。薄情还解忆人么。
散馆试庶吉士赋得春蚕作茧
弘历（清代）

蚕事当春月，辛勤妇女咸。候时鸠上下，入户燕呢喃。

松火燃村舍，条桑采谷岩。浴川身乍洁，食叶口方馋。

起箔新蛾长，承筐素手掺。三眠类慵懒，八茧似封缄。

漫比抽思巧，堪知为政凡。新丝还待卖，惭愧著袍衫。
送三山林溶孙归省
文天祥（宋代）

束书游京师，孤云瞻太行。
辞归慕何蕃，舍养殊欧阳。
山林乾坤静，菽水日月长。
好味诸公诗，胜读寒泉章。
题陈虎文明经象
周钟瑄（清代）

长风入长松，习习发青响。云石盘根柯，日月任来往。

羡此秃顶翁，意气何萧爽。绮皓伊何人，悠然动长想。
陆探微层峦曲坞
吴镇（元代）

六法斯图见，神奇指掌分。万峰凝翠霭，一水弄清纹。

树密猿啼苦，桥回鸟唤群。溪边有茅屋，处处挂斜曛。
齿疾未平灸疮正作新诗又至奇韵难当暗忍呻吟
李昉（宋代）

等闲无客访闲门，时访闲门只有君。
最喜举觞吟绿篠，谁能骑马咏红裙。
遮窗密影朝朝见，聒枕幽声夜夜闻，
更待明年渐滋盛，投林宿鸟定成群。
谒金门（初春）
黄升（宋代）

花事浅。方费化工匀染。墙角红梅开未遍。小桃才数点。

人在暮寒庭院。闲续茶经香传。酒思如冰诗思懒。雨声帘不卷。
防寇
何景明（明代）

万国犹防寇，三年未罢师。天清闻鼓角，野旷见旌旗。

岸雪晴含照，山云晚趁姿。孤臣北上日，想望太平时。
盐河闻雁
苏澹（明代）

客子起常早，月明殊可亲。
一声沙觜雁，匹马渡头人。
顾侣鸣偏切，悲秋兴转真。
兰闺梦回处，应忆客边身。
送庐陵王月窗秀才之武昌谒秋壑贾侍郎
宋伯仁（宋代）

一双芒鞋一橐诗，等闲西上欲何之。
青原山下家虽远，黄鹤楼前笛未吹。
秋壑最宜秋到后，月窗当趁月明时。
问君如见调羹手，说寄梅花寄阿谁。
念奴娇
姚燮（清代）

风情依约，拂鹅笺，乞赠天涯愁句。水底山眉多好影，苦被乱荷遮住。

六柱船红，双鬟人翠，傍叶调弦语。夕烟浮动，飒然吹起凉雨。

又若招我琼樽，红炉之侧，旧日曾眠处。芳草西泠苏小宅，冷曳湖风寻去。

荻响鸥醒，柳疏莺避，那信秋如许。梦回人远，隔楼摇过江橹。
贺生次子又喜邻荐
李刘（宋代）

君家兰玉满庭除，尤喜徐卿第二雏。
方遂鹏程收鹗荐，又符熊二{左犭右劐去刂}骊珠。
史山孕秀头颅别，秋水为神骨骼殊。
况有义方严训在，早看腾踏上云衢。
乐全先生生日以铁拄百为寿二首
苏轼（宋代）

先生真是地行仙，住世因循五百年。
每向铜人话畴昔，故教铁百斗清坚。
入怀冰雪生秋思，倚壁蛟龙护昼眠。
遥想人天会方丈，众中惊倒野狐禅。
三年相伴影随身，踏遍江湖草木春。
擿石旧痕犹作眼，闭门高节欲生鳞。
畏途自卫真无敌，捷径争先却累人。
远寄知公不嫌重，笔端犹自斡千钧。
射殿
曾极（宋代）

鹤盖阴阴覆苑墙，更添苍雪助清凉。
高皇俭德规模远，不作南朝石步廓。
追和张外史游仙诗（五首）
余善（明代）

城阙芙蓉晓未分，身骑金虎谒元君。
青童不道天家近，笑指空中五色云。
周尹潜雪中过门不我顾遂登西楼作诗见寄次韵
陈与义（宋代）

敲门俗子令我病，面有三寸康衢埃。
风饕雪虐君驰去，蓬户那无酒一杯。
五祖演和尚赞
释智遇（宋代）

师之道兮不可得而称，师之德兮不可得而述。
师之行兮不可得而闻，师之业兮不可得而见。
道德行来，闻见称述，
世人昭昭然若其。荷佛祖慧命於将仆之际，
转凡夫於贤圣之域。是谓之东山老人，
吾不得而知焉。
展亦周墓
赵文（宋代）

竹刺藤梢未易攀，一杯红酒酹荒菅。
携儿不敢高声哭，僧录新来住此山。
筑普济堂成述怀七首 其六
过鸣冈（清代）

蓄眼心如熏，幸遇尧舜君。胡不力耕凿，康衢歌放勋。

岂有有虞弦，不被南风薰。天地有所憾，群圣补救勤。

夙夜犹病诸，正谓常殷殷。吁嗟兮薄俗，藉口于子云。
崇福寺次枯崖韵
胡仲弓（宋代）

觉城向东际，寺在古松湾。
流水意俱远，白云僧共閒。
新吟呈绣佛，旧梦绕囊山。
勘破赵州话，犹疑隔一关。
胡夫人挽诗
周麟之（宋代）

晚岁根尘净，端由志节隆。
敛身遵七诫，弹指悟三空。
此日伤朝露，何人赋凯风。
我方司汗简，盍载女师中。
春霁（春晴）
胡浩然（唐代）

迟日融和，乍雨歇东郊，嫩草凝碧。紫燕双飞，海棠相衬，妆点上林春色。点然望极。因人天气浑无力。又听得。园苑，数声莺啭柳阴直。

当此暗想，故国繁华，俨然游人，依旧南陌。院深沈、梨花乱落，那堪如练点衣白。酒量顿宽洪量窄。算此情景，除非殢酒狂欢，恣歌沈醉，有谁知得。
慈感寺
袁说友（宋代）

门近沧浪水，堂深泰华莲。
光芒珠一粟，相貌佛诸天。
树老半无叶，僧閒谁问禅。
雨暘须大士，泽国屡丰年。
虞美人·虞美人
王安石（宋代）

虞美人，态浓意远淑且真。
同辇随君侍君侧，六宫粉黛无颜色。
楚歌四面起，形势反苍黄。
夜闻马嘶晓无迹，蛾眉萧飒如秋霜。
汉家离宫三十六，缓歌慢舞凝丝竹。
人间举眼尽堪悲，独阴崖结茅屋。
美人为黄土，草木皆含愁。
红房紫谭处处有，听曲低昂如有求。
青天漫漫覆长路，今人犁田昔人墓。
虞兮虞兮奈若何，不见玉颜空死处。
偈颂七十八首
释正觉（宋代）

生灭心尽是寂灭，露柱怀胎底时节。
寂灭心起是生灭，石女生儿解言说。
用时万象不盈余，休处一真无空缺。
藤枯树倒笑呵呵，依旧清风与明月。
新亭薄暮
钱时（宋代）

读罢羲经笑倚空，蜀溪溪上蜀溪翁。
诗成断雨流云外，人在光风霁月中。
丞相信庵赵公哀诗五首
刘克庄（宋代）

粤从宣靖至炎兴，粉饰湖山苑圃增。
列圣久无师入洛，三京初有使朝陵。
摧锋指日酋传首，返旆终身气拂膺。
逸少兴公虚论胜，百年机会更谁乘。
兰陵王（赣上用美成韵）
赵必{王象}（宋代）

画阑直。饾饤千红万碧。无端被，怪雨狂风，僽柳僝花禁春色。寻怪遍楚国。谁识。五陵俊客。流水远，题叶无情，雁足不来杳笺尺。

浮生等萍踪。才卸却归鞍，坐未温席。匆匆还又京华食。叹聚少离多，漂零因甚，江南逢梅望寄驿。美人兮天北。

悲恻。恨成积。怅钗玉尘生，猊金烟寂。绿杨怪草情何极。偏懒拨琵琶，愁听羌笛。梨花院落，黄昏后，珠泪滴。
春日送别
林章（明代）

春风自多思，奈与客情违。
杨柳频催别，蘼芜不送归。
千山独上马，一曲两沾衣。
回首河桥道，迢迢看落晖。
读张杨园先生补农书作 其四
朱琰（清代）

殷勤说重农，农夫正在外。今年岁不登，未得餍粗粝。

八口既嗷嗷，百事皆昧昧。种谷已无成，出门走相丐。

回看市井中，昂昂坐牙侩。贩籴且为豪，居奇何足怪。

或又为吾言，眼前见成败。不知此天灾，人事贵预备。

安得如《农书》，精详有校计。吾愿为老农，教稼课殿最。
幽居
陆游（宋代）

宿志在人外，清心游物初。
犹轻天上福，那习世间书。
荠菜挑供饼，槐芽采作葅。
朝晡两摩腹，未可笑幽居。
呈审知二首
赵蕃（宋代）

秋风已作重阳雨，客子将回下水船。
卒岁褐裘悲破箧，丰年稌黍欠多田。
平生漫说诗书学，满眼不祛儿女煎。
颇怪渊明瓶乏粟，若为犹送酒家钱。
草檄荅南蛮有咏
胡曾（唐代）

辞天出塞阵云空，雾捲霞开万里通。亲受虎符安宇宙，誓将龙剑定英雄。

残霜敢冒高悬日，秋叶争禁大段风。为报南蛮须屏迹，不同蜀将武侯功。
送颜评事入京
岑参（唐代）

颜子人叹屈，宦游今未迟。伫闻明主用，岂负青云姿。

江柳秋吐叶，山花寒满枝。知君客愁处，月满巴川时。
送琴师毛敏仲北行
汪元量（宋代）

五里十里亭长短，千帆万帆船去来。
请君收泪向前去，要看幽州金筑台。
少虚用前韵见贻仍答二首
郭印（宋代）

别君岁月多，万事皆非昔。
天昏惨暮云，愁绪繁堪织。
岂期成东邻，日造芝兰室。
吟哦戒骚奴，挥洒惊墨客。
犹嫌小伎耳，宴坐学欺魄。
人间倏流电，悟此真良策。
堂堂少林老，我岂得其骨。
君来叩两端，一笑非言默。
超然反其真，游子归故宅。
玄机傥未领，对面千山隔。
象罔亦何心，珠还赤水北。
圣贤勿云远，謦咳常在侧。
游寒岩 其二
曾极（宋代）

黄瑶白璧缀幽花，珍重高人为叹嗟。织女横河溪月堕，杯盘狼籍水仙家。
李评事题其弟世卿诗卷曰《采菊》，盖取予赠世卿古诗首句语名之，因题
陈献章（明代）

是处江山有钓蓑，相逢休要问如何。閒吹黄鹤楼前笛，即是庐山采菊歌。
偈颂一百四十二首 其二
释广闻（宋代）

世尊三昧，迦叶不知。迦叶三昧，阿难不知。只今礼拜烧香，且道是何三昧。
建炎丞相成国吕忠穆公退老堂
徐公裕（宋代）

注意惟闻简帝心，聊成退老寓登监。
放怀绿野岩瞻重，寄傲平泉国念深。
海阔水云和岛屿，时清钟鼓乐园林。
谢公岂久东山趣，天下苍生傒作霖。
四月八日
文天祥（宋代）

今朝浴佛旧风流，身落山前第一州。
赣上瑶桃俄五稔，海中玉果已三周。
人生聚散真成梦，世事悲欢一转头。
坐对薰风开口笑，满怀耿耿复何求。
送吴先生谒惠州苏副使
陈师道（宋代）

闻名欣识面，异好有同功。
我亦惭吾子，人谁恕此公。
百年双白鬓，万里一秋风。
为说任安在，依然一秃翁。
皇后阁端午帖子
夏竦（宋代）

千门朱索迎嘉祉，九禁椒涂纳美祥。
虔奉黼帷承渥惠，庆隆禖石美祥新。
如梦令 其四
朱敦儒（宋代）

真个先生爱睡。睡里百般滋味。转面又翻身，随意十方游戏。

游戏。游戏。到了元无一事。
颂古十七首
释宗演（明代）

年穷王老夜烧钱，断送难逢下水船。
懵底不知身到岸，随他寒暑谩推迁。
游惠山邹副使园见其遗妾缝衣有感
秦念桥（明代）

境是旧游处，苍凉非昔年。疏花全著莽，小沼半藏烟。

掺手缝要襋，当时按管弦。始知铜雀恨，应为一潸然。
题折枝葵花栀子画
刘崧（元代）

山栀蜀葵何日栽，春深常是共时开。微风池馆清无暑，曾看佳人并折来。
新成茅庐独宿西山
李弥逊（宋代）

幕上宁容燕作巢，土阶竹屋近诛茅。深行乐地思招隐，早悟危机欲绝交。

溪响隔溪来枕面，月光先月到林梢。为官拓落真吾事，何用纷纷更解嘲。
里中有虚传榜帖者
钱时（宋代）

榜帖虚传閧里闾，聚门如束散如驱。
莫言此个无端的，世上浮名总是虚。
病退
苏辙（宋代）

冷枕单衣小竹床，卧闻秋雨滴心凉。
此间本净何须洗，是病皆心岂有方。
示疾维摩元自在，放身南岳离思量。
病根欲去真元在，中夜梦游何有乡。
送胡彦思
叶适（宋代）

秋旱兼春处处祈，微茫欲雨又还非。
汝行恰值此时别，不到为霖不肯归。
岩栖分韵得深字
释斯植（宋代）

寂寞空斋里，闲情起暮吟。
路长沙鸟尽，人在翠微深。
远树烟中没，寒花竹外寻。
自嫌名与利，谁识此生心。
九日山园小宴取五柳公采菊东篱下为韵赋诗侑觞 其四
段克己（宋代）

爱酒陶元亮，持杯对菊枝。醉时催客去，犹复有藩篱。
哭郓州孔给事
祖无择（宋代）

圣孙家世嗣衣缨，夫子当朝有令名。
许国志坚存亮直，致君心切赞隆平。
明庭抗疏忠言在，列郡班条惠化行。
不享永年兼大用，终天遗恨负苍生。
送翁诚之
徐照（宋代）

又作巴陵县，南州旧有声。未凭湘水绿，能似长官清。

笛冷君山月，帆轻夏浦晴。五言多好句，颜杜减诗名。
善利阁次伯仁所题赵子良画四首
裘万顷（宋代）

箜篌君乡来，分明记江树。
想君诗成时，梦作白鸥去。
望木瓜山
李白（唐代）

早起见日出，暮见栖鸟还。
客心自酸楚，况对木瓜山。
次宫教六斋庆成韵 其一
徐鹿卿（宋代）

鲁侯修泮几千年，盛事相符易地然。夏屋渠渠高插斗，诲言历历暖于毡。

简编有味芸香细，风月无边草色鲜。乐道箪瓢亦人耳，安居何惮士希贤。
偈颂三十首 其二十四
释慧晖（宋代）

花露残春一样芳，月馀潭底万年光。水脉冷寒凉焇焇，云形虚幕露堂堂。
思旧
白居易（唐代）

闲日一思旧，旧游如目前。再思今何在，零落归下泉。

退之服硫黄，一病讫不痊。微之炼秋石，未老身溘然。

杜子得丹诀，终日断腥膻。崔君夸药力，经冬不衣绵。

或疾或暴夭，悉不过中年。唯予不服食，老命反迟延。

况在少壮时，亦为嗜欲牵。但耽荤与血，不识汞与铅。

饥来吞热物，渴来饮寒泉。诗役五藏神，酒汩三丹田。

随日合破坏，至今粗完全。齿牙未缺落，肢体尚轻便。

已开第七秩，饱食仍安眠。且进杯中物，其馀皆付天。
两日寒雨作雪不成夜忽大雨遂晴
陆游（宋代）

折木翻涛一夜风，浮云吹尽日行空。
天公岂是真悭雪，三白留来付腊中。
送金陵胡抚干仲芳
刘过（宋代）

共醉百斛酒，千金一笑倾。
寄情桃叶渡，吊古石头城。
战守筹雄地，更番出戍兵。
瓮天留不住，图略遂西征。
次韵乐先生吴中见寄八首 其三
范成大（宋代）

暮林栖鸟各深枝，燕子知巢触幔飞。倘有三椽今已去，不关五斗解忘归。
南雄江上
龙启瑞（清代）

远水苍茫一叶舟，乘槎真作海南游。绿橙过雨香初透，丹荔含霜晚未收。

极浦蛟龙潜永夜，深山鸾鹤起高秋。南来欲问戈船事，画角西风满舵楼。
送副将胡义民到部复还广东二首
曾丰（宋代）

诵史胸翻海，谈兵气拔山。
奔驰非得已，矍铄未容闲。
瓜戍开年赴，梅关趁腊还。
同僚如问我，炊玉待春班。
由白塔灞渡东津
李调元（清代）

出郭眄遥岑，过渡得佳境。长风走溪声，落日横塔影。

入林路愈细，村口光耿耿。彷佛别有天，鸡犬自闾井。

不见打鱼人，但见钓鱼艇。
游鼓山一首
苏籀（宋代）

呼船起柁乘潮平，掠窗飘箔疏雨倾。
漱石枕流东道主，栉风沐雨吾曹行。
百寻悬瀑泻绅佩，两边乔木翔枅甍。
乞浆满瓯牛乳粥，纵酒下箸驼蹄羹。
跻摩顶踵历蹬术，牵挽葛藟披荆榛。
荒浪搀差复奄霭，巀嶭屭贔仍棱层。
嘷烟啸雨猨鹤宅，绝山航海樵渔能。
草衣穴处避世士，木食涧饮安禅僧。
芝房云阁无尽藏，月屏风幌长明灯。
笑看闤闠一蚁垤，挥斥氛祲投蛮藤。
径行石窦解縢屩，饮灌匏杓谈淄渑。
莫嗔踏碎苍苔色，莫嫌汲濁阴井清。
膏肓泉石有鉴裁，腾踔岩崿试股肱。
要识石鼓真面目，立置枕几非绘缯。
风吹杨叶此山下，欲问故老知谁应。
市朝一梦争夺际，山海萧散堪伏膺。
如在堂
童冀（明代）

奉亲有高堂，堂无百岁亲。思亲有孝子，子无百年身。

亲去日已远，我心谅如存。入室想音容，謦欬如有闻。

岂惟严烝尝，甘旨方具陈。皦皦心目间，膝下奉晨昏。

我身良有尽，我心浩无垠。百年岂不长，子后亦有孙。

所愧为人子，莫报罔极恩。载歌蓼莪篇，此恨终乾坤。
园丁折花七品各赋一绝 其二 水精毬
范成大（宋代）

缥缈醉魂梦物，娇饶轻素轻红。若非风细日薄，直恐云消雪融。
遥伤茅山县孙尊师三首
李德裕（唐代）

蝉蜕遗虚白，蜺飞入上清。同人悲剑解，旧友觉衣轻。

黄鹄遥将举，斑麟俨未行。惟应鲍靓室，中夜识琴声。

金格期初至，飙轮去不停。山摧武担石，天陨少微星。

弟子悲徐甲，门人泣蔡经。空闻留玉舄，犹在阜乡亭。

空宇留丹灶，层霞被羽衣。旧山闻鹿化，遗舄尚凫飞。

数日奇香在，何年白鹤归。想君旋下泪，方款里闾扉。
别陈尉
方岳（宋代）

市桥晴柳拂朱旗，天际九华劳梦思。
鸂鶒滩深犹昨日，鸬鹚杓醉复何时。
微官梅隐亦风度，寒食梨花更别离。
蚤晚暮云春树底，烹鱼倘有入京诗。
和钱太博见寄觅山药 其一
释重显（宋代）

文柄谁持合自持，忧民风槩乍清羸。禅林草药如为效，愿见皇家急诏时。
湖上
方岳（宋代）

今岁春风特地寒，百花无赖已摧残。
马塍晓雨如尘细，处处筠篮卖牡丹。
寄卢子高二首
苏泂（宋代）

我别君逾壮，君来我欲翁。
艰虞畴昔异，风雨数宵同。
鹤病只应瘦，鹰饥怕苦笼。
平生黄叔度，见可俗尘空。
检校竹隐竹数三首
赵蕃（宋代）

竹虽不解语，风能为之言。
斧斤伐我本，畜牧践我孙。
戕者可以堤，践者可以藩。
我顾不忘汝，汝言毋重烦。
偶成二首 其二
张耒（宋代）

绿遍长安树，春归空隔年。愁多落花地，情远倚楼天。

河汉昆崙外，苍龙北极天。老知玄有味，羞更赋神仙。
葛鲁卿再和复用前韵奉酬 其二
沈与求（宋代）

平生自愧无奇策，魔去径须呼逐客。兀身聊欲避风尘，作意何逐分履屐。

惊鱼畏网伏深潭，穷猿失木号重岩。杀气涨天消息断，但想沧海浮东南。

囊无一钱诮钱癖，鲑菜醒人今齿历。忍言走马过章台，空骇祝鸡馀土室。

伧父嗔侬语带村，锦心绣口拜天孙。端为远谋箴肉食，谁逐饶舌攻牢石。
偈
宗禅师（宋代）

一不做，二不休。捩转鼻孔，捺下云头。禾山解打盐官鼓，僧繇不写戴嵩牛。

庐陵米，投子油，雪峰依旧辊双毬。夜来风送衡阳信，寒雁一声霜月幽。
方靖民杨巨源携樽过余寓斋小饮
吴敬梓（清代）

入门携酒铛，慰余羁旅情。旧事殷勤说，新诗刻苦成。

雨馀秋转丽，霜后水初清。尽日饶佳趣，休辞醉月明。
春日重游平湖
薛能（唐代）

湖上春风发管弦，须临三十此离筵。离人忽有重来日，

游女初非旧少年。官职已辜疲瘵望，诗名空被后生传。

啼莺莫惜蹉跎恨，闲事听吟一两篇。
和赵连州雨中宿蒙轩韵
陈文蔚（宋代）

千岩万壑暮云归，不但晴宜雨亦宜。
妙处已将诗句写，吟馀惟有梦魂知。
对床谁共三更听，击节难名一段奇。
安得山间伴清宿，拥衾推枕和公诗。
楚宫词三首
曹勋（宋代）

忆昔君王初选时，侍儿邀宠学蛾眉。
而今弃置同衰草，不及章台杨柳枝。
重九
李新（宋代）

出户非我识，长安虽万家。
有愁焦绿发，无语插黄华。
酒僻喜宫醖，衾寒怯绛纱。
欲传此情况，行客在天涯。
次韵王继学侍御金陵杂咏十首 其二 东窗看山
大欣（元代）

微茫翠浪泻青瑶，木末斜分鸟道遥。云敛江亭初过雨，月明津树欲生潮。

崖根橘柚知谁种？涧曲茅茨许共樵。不羡东山携妓看，堆盘鲙玉映红绡。
史记三十六首 其六 《六国表》
郑学醇（明代）

三晋当年各拜侯，王纲纽解竟难收。山东连师凭谁在，容易强秦并二周。
仁寿县后有亭余名之曰明远赋诗二首
郭印（宋代）

小邦人物大邦同，万屋鳞鳞气郁葱。
谁挈神峰离海底，幻将廛市纳壶中。
垂帘拟学山阴画，飞舄难乘叶县风。
举首穹旻才一尺，敢凭正直谢天公。
度蓬壶径口占
区怀年（明代）

绕杖藤花拨暂开，嶙峋高处见崧台。轻烟未许湖光静，犹掠晴峰倒影来。
送刘道士之山阴阅藏书四首 其四
章甫（宋代）

羡子孤云野鹤，笑侬枯木寒灰。呵手自题诗送，逢人早寄书来。
寄题郫县蘧仙观四楠
范成大（宋代）

沉犀浦上旧仙踪，老木长春翠扫空。
敢请丹光来万里，为扶云峤驾飞鸿。
乱后逢友人
罗隐（唐代）

沧海去未得，倚舟聊问津。生灵寇盗尽，方镇改更贫。

梦里旧行处，眼前新贵人。从来事如此，君莫独沾巾。
正月三日月
王太岳（清代）

海峤纤纤素，东风迢递吹。云霄回望处，天地侧身时。

未信蛾眉嫉，瞻言大药迟。冰霜新战解，仙桂恰全枝。
舒城道中
吕声之（宋代）

还辕天作十分晴，泻出秋光一派清。走笔欲题人到迹，扬鞭不住马嘶声。

顷禾晚熟黄云色，篱菊朝含白露英。得似渊明便归去，候门童稚出欢迎。
南歌子（寄景卢）
洪适（宋代）

南浦山罗列，东湖水渺弥。主人好客过当时。斗转参横时候、醉如泥。

莫管莺声老，从它柳絮飞。野园春色别无奇。船上有花多酒、未须归。
宣诏厅歌赠朱太守
郭祥正（宋代）

使君心画天下无，构厅宣诏西南隅。晓光初散射檐桷，夜气欲合吞江湖。

甓甃摩挲滑瑶玉，重窗窈窕明青朱。胡生画手出前辈，素壁为写巫山图。

一条江练澄碧落，十二峰色峨珊瑚。元猿老虎啸彷佛，长松瘦石寒扶疏。

中间皓鹤最恬淡，九霄独立形神孤。君去班春劝耕稼，君归命客同欢娱。

三冬垂帘醉春瓮，六月静坐临冰壶。巴笺血色洒醉笔，五字七字排玑珠。

和风匝地怨气灭，险吏缩手穷氓苏。地随人盛古今好，姑熟自此为名区。

君不见滕王阁庾公楼，樽罍千载誇风流。又不见宴寝一诗尚不灭，至今人道韦苏州。

噫吁嚱，四座勿歌听我歌，宣诏之名君谓何。守臣不壅帝王泽，六合长静无干戈。
至普安察院合溪道长复留一诗见候次韵
张羽（凤举）（明代）

归路依微取次寻，前山日日厌登临。寒经索岭霜林静，瘴入盘江昼雾深。

古驿荒凉惊岁晚，野云容易结秋阴。驱车纵猎输谁子，蔓草斜坡羡获禽。
题和靖隐居
鲍当（宋代）

湖水春来绿，山云忧亦繁。
如何隐君子，长啸掩柴门。
蝶恋花
徐谦（南北朝）

柔肠宛转情如许。咫尺天涯，一倍含辛苦。空阶玉立可怜生，凝眸幽怨浑如诉。

早托微波达诚素。渺渺余怀，青鸟难传语。丁宁记取月生明，枕边暗泣销魂处。
说潮五古十七首 其六
丘逢甲（清代）

峨峨贵人山，下有贵人村。桓桓陈将军，将乃出将门。

七闽拓为八，千里张军屯。至今漳之人，庙祀丰鸡豚。

英灵及台岛，歌舞陈清樽。我昔瞻遗像，冕旒抑何尊？

想见辟土时，仗钺群蛮奔。抚绥闽越人，舆台皆感恩。

方今重阃寄，边海开雄藩。海风自西来，山气日氤氲。

欲访山下人，或有将种存。
游子移
刘义恭（南北朝）

三河游荡子，丽颜迈荆宝。携持玉柱筝，怀挟忘忧草。

绸缪甘泉中，驰逐邯郸道。春服候时制，秋纨迎凉造。

珍魄晖素腕，玉迹满襟抱。常叹乐日晏，恒悲欢不早。

挥吹传旧美，趋谣尽新好。仲尼为辍餐，秦王足倾倒。
福孙表兄以心疾居山寺中屏妻子不茶不饭身备诸苦往视谈竟夕别去途中感赋
陈曾寿（清代）

荒寺翼峰尖，到门日已隤。寒犬出吠客，相见惊且哀。

忍述别后事，但问眠食佳。结构依崖根，厨灶分隅隈。

皑皑雪争席，屋漏淅若筛。诀绝妻子恩，甘此冰霜埋。

浮生觊不灭，劝我致敬斋。我闻十种仙，终竟伤歧乖。

矧兹幽痗疾，惝恍證奇侅。还恐泡幻影，起灭明镜台。

煮粥进园蔬，意厚难相陪。拥炉夜不煖，语寂凄风来。

乱离幸一合，继见何由谐。天明下山去，咽泪酸心怀。
寄芸叟年兄
孔平仲（宋代）

垂天雄翮抟海风，穷高极远志不同。盛年折桂心未歉，磨刀水不思平戎。

西羌活擒偶失手，天南星堕郴山中。未甘遂葬江鱼腹，当归入觐明光宫。

何尝仆射干荐举，芸台乌府选择公。蛟龙齿角老愈硬，楩楠材格寒更浓。

耻为葳蕤要节目，预知子不见从容。川峡揭节建大戟，服紫腰金薄赏功。

暮年车辖徙荆楚，江离摇碧水蓼红。橘洲桥口皆莽草，贾傅井中苔已空。

我已衰白敛一郡，附子馀光聊养蒙。尝言早休乃良策，倚空亲想莲花峰。

请君先去采芝朮，我续随子栖蒿蓬。水甘松香真胜境，云滑石险多行踪。

半天河汉倾瀑布，自然铜吼闻霜钟。董仙种杏人竞取，渊明石床苍藓封。

怡神曲糵有妙理，禾收石斛岁屡丰。

林迥岩屋尤可遍，溪间小桥横木通。

手扪松萝攀紫葛，清凉半夏如秋冬。黄精久饵助冰雪，与君同作白头翁。
冬尽难离和丘长史诗
江淹（南北朝）

閒居深怅怅，飔寒拂中闺。宝礼自千里，缣书果君题。

山川吐幽气，云景抱长怀。兹别亦为远，潮澜郁东西。

汀皋日惨色，桂暗猿方啼。揽意谁侘傺，屑涕在心乖。

杜蘅念无沫，石兰终不暌。冀总岁暮驾，游衍苍山蹊。
除前一夕吴叔嘉黄白仲夏绳卿过集得杯字
欧大任（明代）

逼除风雨岁偏催，寂寞蓬门为尔开。梅萼似将春蚤到，椒花能与颂俱来。

江干日月冥鸿羽，海内宾朋浊酒杯。岂是咸阳犹客舍，夜阑灯烛一徘徊。
题屈子诗外二首 其一
沈元沧（清代）

匹马三边听鼓鼙，吴钩笑拂月初低。英雄末路怜红粉，消得香东与墨西。
朱明洞景八首 其四 躬耕桑柘
卢龙云（明代）

谷口未堪亲，嚣然若有莘。日斜桑柘影，倘见下徵轮。
飞鱼港
李唐卿（宋代）

尝闻一鲤鱼，飞腾作清质。至今涵青霄，尚且浴白日。
己酉秋归述怀 其二
李之标（明代）

凌乱秋光点客衣，孤舟一棹薄言归。渔人解网亭亭立，倦鸟思巢飐飐飞。

竟日青山过眼豁，趁风黄叶去帆微。乘槎莫问严平卜，胜事如今满钓矶。
春日白苎词
屠瑶瑟（明代）

条风吹花花拂筝，上林宫柳闻啼莺。
日暖高台栖落英，翩跹粉蝶双翅轻。
梨花细雨不胜情，夜月宝瑟杳无声。
游人连袂出东城，杏衫榴裙挟玉笙。
贱妾不言泪暗倾，别恨萦牵羞独行。
江西赵漕送丞相行状索挽诗 其二
韩淲（宋代）

全蜀钦隆委，闽山两帅华。中权收节制，入告罄忠嘉。

宣辇犹持柄，垂帘竟报麻。奋身扶日手，国尔信忘家。
瑞金县西池雙莲汪簿有诗见寄因以和之
金君卿（宋代）

惠政多应草木知，藕花呈瑞向西池。
雙红共蒂初含笑，众卉千名总合奇。
宠降帝妃妫汭日，恍迷仙佩汉臯时。
若教潘令河阳见，肯羡东风桃李枝。
三株媚·登舟山谒成仁祠
杨玉衔（清代）

渔樵閒话里。道撄城援桴，鼓声先死。水国山围，算沈沈层壑，藏舟无地。

一域同归，碧血绣、苔花浓紫。宫井凄凉，落叶谁题，涎蜗成字。

犹识臣心如水。剩满地梨花，闭门亭倚。力谢回天，看浅清瀛海，顿时尘起。

日落云颓，堪指点、旌旗残垒。今问江山何似，英魂识未。
故资政忠惠韩公挽词 其一
韩驹（宋代）

籍甚中山守，风流世有人。猎围边月晓，筵蹋塞花春。

金絮盟犹在，灰钉事已新。使公长卧护，何地起胡尘。
八声甘州
张炎（宋代）

想不劳、添竹引龙须，断梗忽传芳。记珠悬润碧，飘飘秋影，曾印禅窗。诗外片云落莫，错认是花光。无色空尘眼，雾老烟荒。
一翦静中生意，任前看冷淡，真味深长。有清风如许，吹断万红香。且休教夜深人见，怕误他、看月上银床。凝眸久，却愁卷去，难博西凉。
古诗九章赠别郑同夫 其八
刘崧（元代）

冥冥阳灵洞，中有绿发仙。世人不可见，出入乘紫烟。

时来拾瑶草，独立青山前。粲然发皓齿，玉井开红莲。

我欲往从之，兹事今千年。似闻九州外，碧海回青天。

愿携两玉笛，吹上昆崙巅。
咏笙诗
陆罩（南北朝）

管清罗袖拂，响合绛唇吹。含情应节转，逸态逐声移。

所美周王子，弄羽一参差。
句
晏殊（宋代）

青帝回风初习习，黄人捧日故迟迟。
新开湖诗 其二
刘弇（宋代）

平铺绉縠几千寻，潇洒由来爽客襟。天借月华来海上，地蒸云客出波心。

鱼虾泽国抛残玉，灯火船窗点碎金。闻说蚌胎无颣颗，又凭风力舞秋阴。
昨日过沈兄无隐
韩淲（宋代）

落叶纷委山路榛，饭馀试作扪腹行。人家有竹不可款，负郭乃得席作门。

座中邂逅执戟孙，携尊更约重论文。青橙紫蟹亦俱设，愧谢子意因余勤。

诸公饮量江海吞，我病忽苦头岑岑。不如渊明醉遣客，乃效灌夫觞贵人。

悬知事急起排闼，君更追路仍挽襟。吾曹相从贵真率，如此可畏还可钦。

扶床走笔道不敏，祗恐匹马来三军。
初到书局以万七千钱得一老马盲右目戏作古句自嘲一首
程俱（宋代）

蹄间三寻汗流赭，九逵雷雹争飞洒。我穷那得骋追风，正拟虺尵行果下。

平生畏途饱经历，夜半临深无驭者。故应造物巧相戏，却比盲人骑瞎马。

李南知音当促步，广汉腾嘲不相假。执鞭良称塞翁儿，并辔聊从杜陵夏。

庞然病颡岂其类，老矣问途那可舍。径烦一夫事刷秣，似桂新刍不盈把。

向来伯厚亦安在，结驷鸡栖同土苴。他年东去把撩风，纵尔逍遥汴东野。
自遣四首
张耒（宋代）

谁云造化本无情，利害乘除理甚平。
莫逐众情生愠喜，君看三四孰亏盈。
【双调】殿前欢_郑元和，郑
未知作者（元代）

郑元和，郑元和打瓦罐到鸣珂。保儿骂我做陪钱货，我为是未穷汉身上情多。
可怜见他灵车前唱挽歌，打从我门前过，我也曾提破。知他是元和爱我，我爱元
和。
忆多情，忆多情直赶到豫章城。贩茶船险逼煞冯魁命，兀的不见浪子苏卿。
他不由<耒瓦>娘劣柳青，无媒证，直嫁与个临川令。知他是双生爱我，我爱双生。
共他个女妖娆，早成就碧桃花下凤鸾交，海棠花不奈东风恶。真乃是百媚千娇，
雨云收汗未消，半霎儿同欢笑，又设下山盟约。若得他团圆到老，把他在手掌里
擎着。
暗嗟咨，不茶不饭害相思，绣帏中冷落人独自。独自个抹泪揉眵，则为海棠
花女艳姿，勾起黄花事，遂了题桥志。若能够新婚燕尔，真乃是海上方儿。翠屏
空，恰早月移花影上帘栊，泪行儿乱撒似真珠迸。愁对着烛影摇红，断肠书洒泪
封，鸳枕儿和谁共？锦被儿和谁拥？不见他桃花艳质，空想他今日门中。此门中，
桃花依旧笑春风，去年艳质成前梦。不能够倚翠偎红，枕头儿一半空，甚时得一
对儿谐鸾凤？空教我两叶眉儿耸。写下个传情简帖，知他何日相逢？小冤家，一
天月色满庭花，不惚宽云雨些儿罢。早归去孩儿，其实来我共他，湖山下，说两
句知心话。今宵去后，明夜来么？
不来也，空教人直等到月儿斜，冷清清怎生睚今夜？兀的不担阁杀人也。把
银儿点上者，休吹灭，他须有一个来时节。来时节把耳朵儿扯者，我根前从头
儿慢慢地分说。
信音稀，愁只愁凤凰帏，恨只恨冷落了鸳鸯被。愁恨千堆，近新来灭了饮食，
宽了衣袂，到赚得人憔翠。忘餐废寝，都为别离。
马嵬坡，想明皇当日泪痕多。海棠正好东风恶，无奈愁何？幸西蜀受坎坷，
渔阳祸，一曲《霓裳》破。十年雨露，千丈风波。
夜如何？正梨花枝上月明多，谁家见月明多谁家见月能闲坐。我正婆娑，对
清光发浩歌，无人和，和影都三个，娥共我，我共娥。
金陵元夕曲四首
王嗣经（明代）

邸第高依尺五天，众中谁过李延年。
移围夜色娇罗绮，徙队春声散管弦。
感戚夫人事
姜特立（宋代）

女以色而死，士以才而亡。
处才不才间，此语最深长。
我昔愚自不，遭逐方悲伤。
投迹归山林，为乐特未央。
失马反为福，始悟得不偿。
向来尤其人，今乃佩恩光。
忮心成美意，陷罕为康庄。
寄语斯鞅辈，善刀宜早藏。
岁暮有怀
杨亿（宋代）

远辞金虎观，来守缙云城。
鸣律行将尽，枯荄又向荣。
匏瓜宣父欢，江海子牟情。
求瘼曾无术，投虚岂有声。
帝乡成久别，天吏苦遄征。
漫貯青霞想，唯愁素发生。
噔清慵揽辔，芜秽欲归耕。
簿领非吾事，丹臺有姓名。
西洪岭
陈岩（宋代）

众壑中分岭势回，数家茅店傍山开。
长风吹入松梢去，一片笙簧动地来。
徐续先生为题拙集次韵奉和
刘峻（南北朝）

文物宁堪老辈看，十年风雨不胜寒。史无前例唯馀烬，诗有离胜始可观。

已似沉沉将偃草，却开淡淡未锄兰。读君玉佩琼琚句，愧乏佳篇感且叹。
为余君肃日严母夫人寿
王迈（宋代）

曾向瑶池稳泛槎，眼看西母佩飞霞。
定分天地冲和气，来匹化侯富贵家。
熊胆课儿心苦淡，鱼轩锡命世荣华。
樽前何物堪为寿，笑指蟠桃几度花。
洗研
洪咨夔（宋代）

自洗洮州绿。，
闲题柿叶红。一尘空水月，
百念老霜风。钝菊凄犹蕾，
颠桃艳已丛。斡流千万变，
谁实主鸿蒙。
春池上戏赠李郎中
白居易（唐代）

满池春水何人爱，唯我回看指似君。

直似挼蓝新汁色，与君南宅染罗裙。
古断肠曲三十首
周端臣（宋代）

被拥娇寒晓梦春，起来无事翠眉颦。
金瓶拈得双青杏，掐破中心见个人。
山居二首 其二
方一夔（宋代）

柴扉终日掩，一室静无尘。久坐已穿榻，高眠不秃巾。

诗肠愁境乐，酒面老年春。自有白云隔，无劳麾俗人。
挽王氏夫人
王庭圭（宋代）

岁歉倾禾粟，宾来剪发鬟。其人今已朽，此事古尤难。

斜日衔峰顶，秋风想佩环。出门惊吊客，双鹤下云间。
题陈德秀画四季枕屏图五首
潘大临（宋代）

好景入诗皆可画，未知陈子画中诗。
疑公便是褚季野，正尔不言行四时。
秣陵行
周紫芝（宋代）

秣陵城门夜不开，城头椎鼓鸣春雷。绯衣擎火燎民屋，万井一春飞红埃。

道傍横尸人不识，血流但见秦淮赤。府中官吏一百人，尽取姓名书罪籍。

元戎被执不得归，贼坐黄堂纵呵斥。明朝传檄下九州，九州牧伯不敢收。

可笑官军櫜羽箭，环视走卒撄城楼。将军楼船下巫峡，胆落双旌俱卷甲。

日枭五十三头颅，一战何曾短兵接。今年新起故将军，灞陵醉尉勿浪嗔。

文致太平武定乱，非渠谁复清风尘。
即事六绝
王炎（宋代）

拂拭青奴供昼眠，半晴半雨酿愁天。
梦回不到南柯境，风过绿阴号晚蝉。
八宝妆 平分，和雨丈韵
程颂万（清代）

六曲回环。遮别梦，连朝敌住轻寒。护春三月，空说燕子翩翩。

倩寒偷窥罗扇底，坠钗错记小帘间。镇无聊、远眉瘦损，空画螺山。

兰情宵来未减，记有人暗里，拥髻偷看。障寒藏娇，回首便隔人天。

香销烛灺梦醒，又何处、寻他双翠鬟。迷藏候，怕袜罗香近，灯昏那边。
初六日过尹家再和西轩韵赠子文 其一
韩淲（宋代）

制宅思前绪，轩名到处幽。不须论梦蝶，只是合盟鸥。

北望刘琨啸，南游庾信愁。百年五字在，吾岂为诗谋。
满江红 春雨
汪宗臣（宋代）

检点春光，阴雨过、三分之一。从头数、元宵灯夕，都无晴日。

不碍郊原肥草绿，但漫丘壑沈云黑。那东君、忒煞没纲维，春无力。

燕忙甚，泥浑湿。蜂愁甚，脾无蜜。更两旬又是，梨花寒食。

蔫红殷桃吾不较，岂堪浸烂东畴麦。望前村、白鹭衬霞红，探晴色。
次韵同舍道山堂宿直二首 其二
刘才邵（宋代）

玉宇沉沉易觉秋，暮云开尽夜悠悠。天风斜转苍龙阙，宫月遥连紫桂楼。

宝画深严神物护，仙山缥缈瑞烟浮。惭无逸藻陪诸彦，归兴惟思理钓舟。
九日同启泰石卿诸君登永宁寺台
茅元仪（明代）

此岁登高在此台，树笼秋色入深杯。
黄花祗为形霜艳，红叶多因酬雁来。
寒水浅流如漱石，云山初暝似生苔。
一番隹会增惆怅，是到重阳忆几回。
游春集未成再赋呈赵司法
曾丰（宋代）

我来已作一年痴，敢问诸公几许时。
客里酒杯切到口，风前花许半辞枝。
尚余魏紫姚黄在，安用桃红李白为。
公事相寻无了日，得闲莫更负春期。
河南令舍池台
韩愈（唐代）

灌池才盈五六丈，筑台不过七八尺。欲将层级压篱落，

未许波澜量斗石。规摹虽巧何足夸，景趣不远真可惜。

长令人吏远趋走，已有蛙黾助狼藉。
为槐迳弟赋亦爱
薛嵎（宋代）

无私天地情，物我岂殊形。
此事关方寸，何人立户庭。
一琴调舜曲，半壁写西铭。
万虑境常适，谁能羡独醒。
送汴州监军俱文珍
韩愈（唐代）

奉使羌池静，临戎汴水安。冲天鹏翅阔，报国剑铓寒。

晓日驱征骑，春风咏采兰。谁言臣子道，忠孝两全难。
古意
任兆麟（清代）

裁树莫裁柳，种花莫种莲。杨柳春风赠离别，芙蓉秋水空婵娟。

长板桥头游冶子，攀条把作珊瑚鞭。绿波南浦红妆女，花中惊起鸳鸯眠。

秋来杨柳不堪折，莲子房空更可怜。
代柬辞友人召 其二
区元晋（明代）

水绿山光影共函，满庭秋色倩谁监。高秋携酒公能许，留看松杉满翠蓝。
杂感
陆游（宋代）

肉食养老人，古虽有是说，修身以待终，何至陷饕餮。
晨烹山蔬美，午漱石泉洁，岂役七尺躯，事此肤寸舌。
答彭守鲍叔轲郎中
赵抃（宋代）

白云东向日瞻凝，连掞封章写至诚。八十亲高思就养，二千石贵退辞荣。

兰陔得志趋吴分，棠芾留阴在蜀城。腰印还乡人子乐，锦衣光动綵衣明。
题杨毅肃十马图
冯时行（宋代）

平生仰闻毅肃公，南征北伐开骏功。
所乘十马有图画，今观逸气犹追风。
法时血战冒飞矢，一中钩膺一贯耳。
功名富贵岂偶然，请看将军出万死。
绍兴壬戍之仲冬，李严城头霜月空。
夜深无寐开素轴，感时抚事三叹息。
金峨途中
郑清之（宋代）

石路萦纡水绕村，酒帘深处见柴门。横塘树密鸠携妇，老屋篱深犊有孙。

麦莟菜花成锦绣，笋芽薤甲当鸡豚。竹舆莫作追程去，半似桃源欲细论。
瓜洲夜泊
高蟾（唐代）

偶为芳草无情客，况是青山有事身。

一夕瓜洲渡头宿，天风吹尽广陵尘。
题城南书院三十四咏
张栻（宋代）

乌云夭矫风作恶，雷奔电掣雨悬河。
须臾天宇复清霁，突兀西山紫翠多。
醴陵客店
刘克庄（宋代）

县郭依稀隔渡头，解鞍来倚店家楼。
已攀桂树吟招隐，因看梅家赋远游。
市上俚音多楚语，桥边碧色是湘流。
直南乡国三千里，目送羁鸿起暮愁。
满江红
郑元秀（宋代）

老火西流，风露洗、银湾一色。还又近、半秋天气，月将成魄。玉燕又时清梦觉，书麟游处飞仙谪。问东南、一尉着斯人，如何得。

君不学，吴门卒。君不问，长安狄。且持杯半揖，楚江鸂鶒。东府西台看历遍，归又绿野盟泉石。却从容、三万六千朝，追元白。
寄东观聂道士
周孚（宋代）

幽忧忽忽未能除，浊酒相逢辄倩沽。老语参同真石友，高怀一见只臞儒。

当时共叹辽东鹤，此日还思叶县凫。老柳吹绵春有几，会须重醉紫琼腴。
上巳日兴庆池禊宴
杨初平（宋代）

照坐壶冰寒凜凜，北斗挥浆均祓饮。
兴庆池头春色浓，乱柳摇金花罩锦。
雕章丽藻俱时才，落笔颂歌两两台。
府公莫惜玉山醉，明日天纶凤诏来。